作者:汪元量
標題:錦瑟清商引
內容:玉窗夜靜月流光。拂鴛弦、先奏清商。天外塞鴻飛呼，群夜渡瀟湘。風回處，戛玉鏗金，翩翩作新勢，聲聲字字，歷歷鏘鏘。忽低顰有恨，此意極淒涼。爐香簾櫳正清灑，轉調促柱成行。機籟雜然鳴素手，擊碎琳琅。翠雲深夢裡昭陽。此心長。回顧窮陰絕漠，片影悠揚。那昭君更苦，香淚溼紅裳。